ORDE do 4 de febreiro de 2009 pola que se clasifica de interese deportivo a Fundación Óscar Pereiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/03/2009

Visto o expediente de clasificación da Fundación Óscar Pereiro, con domicilio en Mos (Pontevedra).
Supostos de feito.
1. María Freitas Vázquez, na súa condición de vicepresidenta da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ponteareas, con data do vinte e nove de maio de dous mil oito, ante o notario Álvaro Lorenzo-Fariña Domínguez, co número de protocolo cincocentos vinte e cinco, por Óscar Pereiro Sío, María José Freitas Vázquez, e Miguel Martínez Giráldez, que actúan no seu propio nome e dereito, e pola entidade mercantil Pereiro Sports, S.L. representada para este acto por Óscar Pereiro Sío.
Esta escritura foi obxecto de rectificación mediante dilixencias do mesmo notario de datas un de outubro de dous mil oito, e vinte e sete de xaneiro de dous mil nove.
3. Segundo consta no artigo seis dos seus estatutos, son fins da fundación os seguintes:
A promoción e realización de actividades físico-deportivas, socioculturais e recreativas, mediante a elaboración e execución de plans de promoción do deporte dirixidos a todos os cidadáns, dedicando unha especial atención ao deporte escolar, ás actividades deportivas levadas a cabo por persoas discapacitadas, así como tamén ás prácticas deportivas que fomenten a participación e integración das persoas maiores.
A fundación prestaralle unha relevancia prioritaria á consecución do obxectivo segundo o cal os mozos e mozas en idade escolar que por calquera circunstancia se achen nunha situación desfavorable para a realización ou práctica dunha actividade deportiva, non se vexan privados da posibilidade de participaren, en igualdade de condicións, en calquera das diversas modalidades deportivas que se organicen dentro do amplo abano das actividades extraescolares.
Calquera outra finalidade que, respectando a lexislación vixente, sexa compatible cos fins perseguidos pola fundación.
4. O padroado da fundación estará integrado por Óscar Pereiro Sío como presidente, María José Freitas Vázquez como vicepresidenta, Miguel Martínez Giráldez como secretario, e a entidade Pereiro Sports, S.L. como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese deportivo da Fundación Óscar Pereiro, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2 do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese deportivo e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día dous de febreiro de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese deportivo a Fundación Óscar Pereiro, adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 4 de febreiro de 2009.
José Luis Méndez Romeu
Conselleiro de Presidencia, Administracións
Públicas e Xustiza